Výbuch delaboračného skladu v Novákoch

Výbuch delaboračného skladu v slovenskom meste Nováky nastal v piatok 2. marca 2007 okolo 16.30 hod. Do súčasnosti predstavuje jednu z najzávažnejších priemyselných havárií v dejinách krajiny. V dôsledku explózie zahynulo osem ľudí (štyri telá boli nájdené na mieste a štyria zostali nezvestní). 14 ľudí bolo hospitalizovaných v bojnickej nemocnici, dvaja v meste Partizánske a jeden zranený bol prevezený do Banskej Bystrice. Zdravotníci ošetrili na mieste ďalších 30 ľahšie zranených.

Pôvodné informácie o výbuchu muničného skladu firmy sa nepotvrdili. V priebehu polroka išlo o druhú katastrofu v meste, v novembri 2006 zavalilo v tunajšej bani 4 baníkov.

 Základné informácie 
V delaboračnom sklade Vojenského opravárenského podniku (ktorý patrí ministerstvu obrany)  explodovali výbušniny určené na likvidáciu. Explózie nastali okolo 16.26 miestneho času.Kristekova, M., Moczo, P., Labak, P., Cipciar, A., Fojtikova, L., Madaras, J., Kristek, J., 2008, Time-Frequency Analysis of Explosions in the Ammunition Factory in Novaky, Slovakia. Bulletin of the Seismological Society of America, 98, 5, s. 2507–2516 Hala, v ktorej sa nachádzali, mala veľkosť 100 x 100 m. Dva výbuchy doslova zrovnali celý podnik so zemou, pričom vytvorili kráter široký približne 20 metrov a mŕtvi museli byť spod neho vyslobodzovaní. Poškodené boli aj vedľajšie objekty. V okolí vznikol silný požiar. V podniku pracovali civilisti, na ktorých dohliadal špecialista, a na poobedňajšej zmene bolo v čase explózie 25 zamestnancov (podľa koordinátora záchranných prác Štefana Svitka nebola šanca, aby niekto v budove prežil – v čase explózie však všetci nemuseli byť priamo v nej, resp. mohli podľa hovorcu ministerstva obrany Vladimíra Gemelu utiecť po prvých miernejších výbuchoch cez okolitý les). Dve najsilnejšie explózie dosahovali silu zemetrasenia s momentovým magnitúdom 2,1.

Explózia bola taká silná, že porozbíjala okná budov v Prievidzi vo vzdialenosti 12 km od miesta výbuchu. Nováky a okolité obce ostali bez elektrickej energie.

 Záchranné práce 
Na miesto prišlo 20 sanitiek a vrtuľník. Nakoľko v meste nie je nemocnica, najviac zranených previezli do Bojníc, kde vzhľadom na zaplnenú kapacitu rozkladali postele aj pred nemocnicou. Podľa jej riaditeľa prišli do služby všetci lekári a sestričky, ktorí mohli.

Zranení boli prevezení aj do Prievidze, Trenčína, Topoľčian a Partizánskeho, pomáhala aj záchranná služba z Bratislavy.

Jedenásť ľudí bolo niekoľko hodín uväznených v odľahlejších budovách. Približne o ôsmej večer sa ich podarilo vyslobodiť (s pomocou buldozérov a bagrov). Tieto osoby neboli vážne zranené. 

V prvej fáze po explózii bol požiar likvidovaný diaľkovo prostredníctvom špeciálnej techniky. Na miesto sa dostavili hasičské cisterny, ale aj žeriav, rýpadlo a vyslobodzovacia technika. Hasiči požiar uhasili, v polievaní a chladení nevybuchnutej munície však pokračovali až do rána. Boli vybavení termokamerami na vyhľadávanie živých osôb, žiadnu však nenašli.

Polícia z bezpečnostných dôvodov celé mesto uzavrela. 

Pri záchranných prácach sa zranili dvaja vojaci, ktorí sa nadýchali chemikálií, jeden z nich navyše utrpel popáleniny prvého stupňa.

 Materiálne škody 
Primátor mesta Dušan Šimka požiadal miestnych sklenárov, aby pomohli pri odstraňovaní následkov explózie. Rozhodol, že obyvateľom, ktorí neboli poistení, preplatí zasklievanie mesto.

Hovorkyňa poisťovne 8. marca uviedla, že podniku vyplatili predbežnú zálohu 40 miliónov Sk (1,327 mil. €).Televízne noviny Markízy, 8. marca 2007 [online]. markiza.sk, 8.3. 2007. Nefunkčný link.

 Príčiny výbuchu 
Podľa TASR sa v podniku likvidoval zastaraný sovietsky raketový systém SS-23, ktorý Slovensko vyradilo z výzbroje pred vstupom do NATO. Údajne sa tam nachádzalo okolo 3 000 delostreleckých granátov. Na jednotlivé časti boli zneškodňované v bunkroch, ktoré majú 0,76 m hrubé steny, pričom priamo v bunkroch pracovali výlučne prístroje.

Príčinou explózie môže byť podľa experta porušenie bezpečnostných predpisov, či ľudský faktor, napr. neodborné narábanie so zapaľovačom, jeho pád alebo iniciácia rozbušky.

 Ekologické dôsledky 
Mnohí obyvatelia mesta sa po výbuchu, sprevádzaného mohutným dymovým hríbom domnievali, že explodovali tamojšie Chemické závody  a báli sa poškodenia zdravia, túto fámu neskôr vylúčilo hlásenie miestneho rozhlasu. Podľa hovorcu ministerstva hospodárstva Branislava Zvaru neboli narušené žiadne zo zásobníkov nebezpečných látok v tomto podniku.

Prevádzka miestnej tepelnej elektrárne takisto nebola ohrozená, poškodená bola len bočná brána a pokrivilo sa niekoľko teplovodných rúr. Po výbuchu z preventívnych dôvodov posilnili pracovné zmeny.

Hovorca ministerstva životného prostredia Peter Višváder uviedol, že nedošlo k úniku žiadnych nebezpečných chemikálií do ovzdušia. 

 Znečistenie Trebianky 
O niekoľko dní inšpektori Slovenskej inšpekcie životného prostredia vo vodnom toku Trebianka v blízkosti Novák namerali tridsaťnásobné prekročenie hodnoty nebezpečného šesťmocného chrómu. Boli prekročené aj hodnoty chemickej spotreby kyslíka, dusitanového a dusičnanového dusíka, a tiež ťažkých kovov - ortuti, kadmia, medi a olova. Minister zdravotníctva Ivan Valentovič sa o znečistení dozvedel až o niekoľko dní od televízie TA3..

Opakované merania v ďalších dňoch už prekročenie limitu nepreukázali, čo potvrdilo predpoklady, ktoré znečistenie toku pripisovali explózii. 

 Návštevy politikov 
Miesto nešťastia navštívili premiér Robert Fico, minister vnútra Robert Kaliňák, minister životného prostredia Jaroslav Izák, ako aj minister obrany František Kašický, ktorý zvolal krízový štáb.

 Vyšetrovanie 
V roku 2009 bolo obvinených 5 ľudí. Štyria členovia vedenia a bezpečnostný technik Vojenského opravárenského podniku. 

 Referencie 

 Externé odkazy 
 fotografie očitých svedkov

Kategória:Udalosti v Novákoch
Kategória:Katastrofy na Slovensku
Kategória:Katastrofy v 2007
Kategória:2007 na Slovensku